CELEX: 32022R0750
Language: el
Date: 2022-02-08 00:00:00
Title: Κατ’ εξουσιοδότηση κανονισμός (ΕΕ) 2022/750 της Επιτροπής της 8ης Φεβρουαρίου 2022 για την τροποποίηση των ρυθμιστικών τεχνικών προτύπων που προβλέπονται στον κατ’ εξουσιοδότηση κανονισμό (ΕΕ) 2015/2205 όσον αφορά τη μετάβαση σε νέους δείκτες αναφοράς που αναφέρονται σε ορισμένες συμβάσεις εξωχρηματιστηριακών παραγώγων (Κείμενο που παρουσιάζει ενδιαφέρον για τον ΕΟΧ)

17.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 138/6
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/750 ΤΗΣ ΕΠΙΤΡΟΠΗΣ
         της 8ης Φεβρουαρίου 2022
         για την τροποποίηση των ρυθμιστικών τεχνικών προτύπων που προβλέπονται στον κατ’ εξουσιοδότηση κανονισμό (ΕΕ) 2015/2205 όσον αφορά τη μετάβαση σε νέους δείκτες αναφοράς που αναφέρονται σε ορισμένες συμβάσεις εξωχρηματιστηριακών παραγώγων
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 5 παράγραφος 2,
         Εκτιμώντας τα ακόλουθα:
         
                     (1)
                  
                  
                     Ο κατ’ εξουσιοδότηση κανονισμός (ΕΕ) 2015/2205 της Επιτροπής (2) προσδιορίζει, μεταξύ άλλων, τις κατηγορίες εξωχρηματιστηριακών παραγώγων επιτοκίων σε ευρώ (EUR), λίρες στερλίνες (GBP), γιεν Ιαπωνίας (JPY) και δολάρια ΗΠΑ (USD) που υπόκεινται στην υποχρέωση εκκαθάρισης. Οι κατηγορίες αυτές περιλαμβάνουν μία κατηγορία σε EUR, η οποία αναφέρεται στο επιτόκιο του μέσου δείκτη επιτοκίων του ευρώ για τοποθετήσεις μίας ημέρας (EONIA), καθώς και διάφορες κατηγορίες σε GBP, JPY ή USD που αναφέρονται στο διατραπεζικό επιτόκιο Λονδίνου (LIBOR), όπου το EONIA και το LIBOR είναι δύο δείκτες αναφοράς που πρόκειται να καταργηθούν.
                  
               
                     (2)
                  
                  
                     Το Ευρωπαϊκό Ινστιτούτο Χρηματαγορών, ο διαχειριστής του EONIA, ανακοίνωσε ότι η παύση του EONIA θα πραγματοποιηθεί στο τέλος του 2021. Ομοίως, η ICE Benchmark Administrator που διαχειρίζεται το LIBOR, ανακοίνωσε ότι η παύση των δεικτών GBP LIBOR, JPY LIBOR και ορισμένων εκδόσεων του USD LIBOR θα πραγματοποιηθεί επίσης στο τέλος του 2021, ενώ η δημοσίευση όλων των υπόλοιπων εκδόσεων του USD LIBOR θα παύσει τον Ιούνιο του 2023. Στις 5 Μαρτίου 2021 η Επιτροπή Χρηματοπιστωτικής Συμπεριφοράς του Ηνωμένου Βασιλείου επιβεβαίωσε ότι όλες οι εκδόσεις του LIBOR είτε θα παύσουν να παρέχονται από οποιονδήποτε διαχειριστή είτε δεν θα είναι πλέον αντιπροσωπευτικές. Επιπλέον, η Επιτροπή, η Ευρωπαϊκή Κεντρική Τράπεζα στο πλαίσιο της τραπεζικής εποπτικής της ιδιότητας (τραπεζική εποπτεία της ΕΚΤ), η Ευρωπαϊκή Αρχή Τραπεζών (ΕΑΤ) και η Ευρωπαϊκή Αρχή Κινητών Αξιών και Αγορών (ΕΑΚΑΑ) εξέδωσαν κοινή δήλωση για να ενθαρρύνουν ένθερμα τους αντισυμβαλλομένους να παύσουν να χρησιμοποιούν οποιαδήποτε από τις εκδόσεις του LIBOR, συμπεριλαμβανομένου του USD LIBOR, ως επιτοκίου αναφοράς σε νέες συμβάσεις το συντομότερο δυνατόν και σε κάθε περίπτωση έως τις 31 Δεκεμβρίου 2021.
                  
               
                     (3)
                  
                  
                     Ως εκ τούτου, μετά τις 31 Δεκεμβρίου 2021 οι αντισυμβαλλόμενοι δεν θα είναι πλέον σε θέση να συνάπτουν συμβάσεις εξωχρηματιστηριακών παραγώγων επιτοκίων που αναφέρονται στους δείκτες EONIA, GBP LIBOR ή JPY LIBOR, δεδομένου ότι οι εν λόγω δείκτες αναφοράς θα έχουν καταργηθεί, ή αναμένεται να μη συνάπτουν πλέον συμβάσεις εξωχρηματιστηριακών παραγώγων επιτοκίων που αναφέρονται σε USD LIBOR. Συνεπώς, κατά την ημερομηνία αυτή δεν θα υπάρχει ούτε όγκος ούτε ρευστότητα σε παράγωγα που αναφέρονται στους δείκτες EONIA, GBP LIBOR ή JPY LIBOR και επίσης οι εν λόγω συναλλαγές δεν θα εκκαθαρίζονται από κεντρικούς αντισυμβαλλομένους. Την ίδια ημερομηνία αναμένεται επίσης να μην υπάρχει σημαντική ρευστότητα σε παράγωγα που αναφέρονται σε USD LIBOR. Ως εκ τούτου, οι κατηγορίες παραγώγων που εμπίπτουν επί του παρόντος στο πεδίο εφαρμογής της υποχρέωσης εκκαθάρισης και οι οποίες αναφέρονται στους δείκτες EONIA, GBP LIBOR ή JPY LIBOR δεν θα πληρούν πλέον δύο από τις προϋποθέσεις για να υπόκεινται στην υποχρέωση εκκαθάρισης όπως προβλέπεται στον κανονισμό (ΕΕ) αριθ. 648/2012, δηλαδή να διαθέτουν επαρκές επίπεδο ρευστότητας και να εκκαθαρίζονται από αδειοδοτημένο ή αναγνωρισμένο κεντρικό αντισυμβαλλόμενο, ενώ οι κατηγορίες παραγώγων που εμπίπτουν επί του παρόντος στο πεδίο εφαρμογής της υποχρέωσης εκκαθάρισης και αναφέρονται σε USD LIBOR δεν θα πληρούν πλέον μία από τις προϋποθέσεις για να υπόκεινται στην υποχρέωση εκκαθάρισης που ορίζεται στον κανονισμό (ΕΕ) αριθ. 648/2012, δηλαδή να διαθέτουν επαρκές επίπεδο ρευστότητας. Συνεπώς, οι κατηγορίες αυτές θα πρέπει να αποσυρθούν από το πεδίο εφαρμογής της υποχρέωσης εκκαθάρισης.
                  
               
                     (4)
                  
                  
                     Οι ρυθμιστικές αρχές και οι συμμετέχοντες στην αγορά εργάζονται για τα επιτόκια αντικατάστασης των εν λόγω νομισμάτων, και ειδικότερα για την ανάπτυξη νέων επιτοκίων μηδενικού κινδύνου, τα οποία χρησιμοποιούνται πλέον ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις. Ειδικότερα, το βραχυπρόθεσμο επιτόκιο του ευρώ (€STR), το εξασφαλισμένο επιτόκιο χρηματοδότησης μίας ημέρας (SOFR), ο μέσος δείκτης επιτοκίων στερλίνας διάρκειας μίας ημέρας (SONIA) και το μέσο επιτόκιο χρηματοδότησης μίας ημέρας του Τόκιο (TONA) ως επιτόκια μηδενικού κινδύνου παράγονται για EUR, USD, GBP και JPY, αντίστοιχα. Πιο συγκεκριμένα, όσον αφορά την αγορά εξωχρηματιστηριακών παραγώγων, αυτό σημαίνει πλέον ότι οι συμβάσεις εξωχρηματιστηριακών παραγώγων επιτοκίων που αναφέρονται στους δείκτες €STR, SOFR, SONIA και TONA αποτελούν αντικείμενο διαπραγμάτευσης από αντισυμβαλλόμενους και εκκαθαρίζονται σε ορισμένους κεντρικούς αντισυμβαλλομένους.
                  
               
                     (5)
                  
                  
                     Η ΕΑΚΑΑ έχει ενημερωθεί για τις κατηγορίες εξωχρηματιστηριακών παραγώγων επιτοκίων που αναφέρονται στους δείκτες €STR, SOFR, SONIA ή TONA τις οποίες έχουν εξουσιοδοτηθεί να εκκαθαρίζουν ορισμένοι κεντρικοί αντισυμβαλλόμενοι. Για κάθε μία από αυτές τις κατηγορίες, η ΕΑΚΑΑ έχει αξιολογήσει τα κριτήρια που είναι ουσιώδους σημασίας για την υποβολή τους στην υποχρέωση εκκαθάρισης, συμπεριλαμβανομένου του επιπέδου τυποποίησης, του όγκου και της ρευστότητας, καθώς και της διαθεσιμότητας πληροφοριών τιμολόγησης. Με πρωταρχικό στόχο τη μείωση του συστημικού κινδύνου, η ΕΑΚΑΑ έχει καθορίσει τις κατηγορίες εξωχρηματιστηριακών παραγώγων επιτοκίων που αναφέρονται σε ορισμένα από τα εν λόγω επιτόκια μηδενικού κινδύνου και θα πρέπει να υπόκεινται στην υποχρέωση εκκαθάρισης, σύμφωνα με τη διαδικασία που ορίζεται στον κανονισμό (ΕΕ) αριθ. 648/2012. Ως εκ τούτου, οι κατηγορίες αυτές θα πρέπει να συμπεριληφθούν στο πεδίο εφαρμογής της υποχρέωσης εκκαθάρισης.
                  
               
                     (6)
                  
                  
                     Γενικά, διαφορετικοί αντισυμβαλλόμενοι χρειάζονται διαφορετικές χρονικές περιόδους για την καθιέρωση των απαραίτητων ρυθμίσεων με σκοπό να ξεκινήσουν την εκκαθάριση των οικείων εξωχρηματιστηριακών παραγώγων επιτοκίων που υπόκεινται στην υποχρέωση εκκαθάρισης. Ωστόσο, στην παρούσα περίπτωση, οι αντισυμβαλλόμενοι είχαν χρόνο να προετοιμαστούν για τη μετάβαση στους νέους δείκτες αναφοράς και για την προβλεπόμενη παύση των δεικτών EONIA, EUR LIBOR, GBP LIBOR ή JPY LIBOR που επρόκειτο να πραγματοποιηθεί στο τέλος του 2021, μεταξύ άλλων όσον αφορά τις ρυθμίσεις εκκαθάρισης που εφαρμόζουν. Για τους αντισυμβαλλομένους που υπόκεινται ήδη στην υποχρέωση εκκαθάρισης και εκκαθαρίζουν εξωχρηματιστηριακά παράγωγα επιτοκίων σε EUR ή GBP, η εκκαθάριση των κατηγοριών που αναφέρονται στα νέα επιτόκια μηδενικού κινδύνου στα εν λόγω νομίσματα δεν απαιτεί σημαντικές αλλαγές, ή και καμία, στις οικείες συμβάσεις ή διαδικασίες εκκαθάρισης. Πράγματι, όταν οι αντισυμβαλλόμενοι διαθέτουν ρυθμίσεις εκκαθάρισης για την εκκαθάριση εξωχρηματιστηριακών παραγώγων επιτοκίου σε EUR ή GBP, τότε η εκκαθάριση εξωχρηματιστηριακών παραγώγων επιτοκίων που αναφέρονται στα επιτόκια μηδενικού κινδύνου στα εν λόγω νομίσματα δεν απαιτεί τη θέσπιση και την εφαρμογή νέων ρυθμίσεων εκκαθάρισης, όπως συνέβη όταν άρχισαν να εκκαθαρίζουν για πρώτη φορά εξωχρηματιστηριακά παράγωγα επιτοκίων σε αυτά τα νομίσματα. Επειδή η εκκαθάριση παραγώγων που αναφέρονται στα νέα επιτόκια μηδενικού κινδύνου αποτελεί μέρος της μεγαλύτερης προετοιμασίας της υλοποίησης για τη μετάβαση από τους δείκτες EONIA και LIBOR σε νέους δείκτες αναφοράς, δεν υπάρχει ανάγκη να θεσπιστεί πρόσθετη περίοδος σταδιακής εφαρμογής προκειμένου να διασφαλιστεί η ομαλή και έγκαιρη εφαρμογή της εν λόγω υποχρέωσης. Οι αλλαγές που πραγματοποιήθηκαν για την εισαγωγή των νέων κατηγοριών εξωχρηματιστηριακών παραγώγων επιτοκίων που αναφέρονται στα επιτόκια μηδενικού κινδύνου και εκφράζονται σε EUR και GBP θα πρέπει να αρχίσουν να εφαρμόζονται από την ημερομηνία έναρξης ισχύος του παρόντος κανονισμού.
                  
               
                     (7)
                  
                  
                     Μετά την κοινή δήλωση της Επιτροπής, της ΕΑΚΑΑ, της τραπεζικής εποπτείας της ΕΚΤ και της ΕΑΤ που ενθαρρύνουν ένθερμα τους αντισυμβαλλομένους να παύσουν να χρησιμοποιούν οποιαδήποτε από τις εκδόσεις του LIBOR ως επιτοκίου αναφοράς σε νέες συμβάσεις το συντομότερο δυνατόν και σε κάθε περίπτωση έως τις 31 Δεκεμβρίου 2021, οι αντισυμβαλλόμενοι έπρεπε να προγραμματίσουν τη λήξη της περιόδου κατά την οποία θα μπορούσαν να χρησιμοποιούν το USD LIBOR ως επιτόκιο αναφοράς, μεταξύ άλλων όσον αφορά τις ρυθμίσεις εκκαθάρισης που εφαρμόζουν. Οι ίδιες εκτιμήσεις, ότι αντισυμβαλλόμενοι που διαθέτουν ρυθμίσεις εκκαθάρισης για να εκκαθαρίζουν εξωχρηματιστηριακά παράγωγα επιτοκίων σε ένα συγκεκριμένο νόμισμα έχουν την ικανότητα να τις προσαρμόσουν με σχετικά σύντομο χρόνο ολοκλήρωσης προκειμένου να εκκαθαρίζουν εξωχρηματιστηριακά παράγωγα επιτοκίων που αναφέρονται στα επιτόκια μηδενικού κινδύνου στο ίδιο νόμισμα, ισχύουν και για το δολάριο ΗΠΑ, αλλά ορισμένα πρόσθετα στοιχεία συνεπάγονται ότι οι προετοιμασίες τους έχουν σημειώσει μικρότερη πρόοδο όσον αφορά το δολάριο ΗΠΑ. Ειδικότερα, οι κεντρικοί αντισυμβαλλόμενοι δεν έχουν ακόμη κοινοποιήσει πότε θα μετατρέψουν τα επί του παρόντος εκκαθαριζόμενα εξωχρηματιστηριακά παράγωγα επιτοκίων που αναφέρονται σε USD LIBOR σε εξωχρηματιστηριακά παράγωγα επιτοκίων που αναφέρονται σε SOFR και δεν είναι ακόμη σαφές ούτε πώς θα προσαρμοστεί η υποχρεωτική εκκαθάριση στην εγχώρια αγορά για τα εν λόγω παράγωγα. Αυτή η πρόσθετη πολυπλοκότητα σημαίνει ότι οι αντισυμβαλλόμενοι χρειάζονται περισσότερο χρόνο για να προετοιμαστούν για την υποχρέωση εκκαθάρισης εξωχρηματιστηριακών παραγώγων επιτοκίων που αναφέρονται στο επιτόκιο μηδενικού κινδύνου σε USD και, ως εκ τούτου, ότι είναι αναγκαίο να θεσπιστεί πρόσθετη περίοδος σταδιακής εφαρμογής προκειμένου να διασφαλιστεί η ομαλή και έγκαιρη εφαρμογή της εν λόγω υποχρέωσης. Οι αλλαγές που πραγματοποιήθηκαν για την εισαγωγή της νέας κατηγορίας εξωχρηματιστηριακών παραγώγων επιτοκίων που αναφέρονται στο επιτόκιο μηδενικού κινδύνου σε USD θα πρέπει να αρχίσουν να εφαρμόζονται τρεις μήνες μετά την ημερομηνία έναρξης ισχύος του παρόντος κανονισμού.
                  
               
                     (8)
                  
                  
                     Η προβλεπόμενη παύση των δεικτών EONIA, GBP LIBOR και JPY LIBOR έχει προγραμματιστεί για το τέλος του 2021, με αποτέλεσμα να μην είναι δυνατή η διαπραγμάτευση ή η εκκαθάριση εξωχρηματιστηριακών παραγώγων επιτοκίων που αναφέρονται στους εν λόγω δείκτες αναφοράς από τις 3 Ιανουαρίου 2022 και εξής. Ομοίως, μετά την κοινή δήλωση της Επιτροπής, της ΕΑΚΑΑ, της τραπεζικής εποπτείας της ΕΚΤ και της ΕΑΤ που ενθαρρύνουν ένθερμα τους αντισυμβαλλομένους να παύσουν να χρησιμοποιούν οποιαδήποτε από τις εκδόσεις του LIBOR ως επιτοκίου αναφοράς σε νέες συμβάσεις το συντομότερο δυνατόν και σε κάθε περίπτωση έως τις 31 Δεκεμβρίου 2021, οι αντισυμβαλλόμενοι αναμένεται να μην διαπραγματεύονται ούτε να εκκαθαρίζουν εξωχρηματιστηριακά παράγωγα επιτοκίων που αναφέρονται στον δείκτη USD LIBOR από τις 3 Ιανουαρίου 2022 και εξής. Αντίθετα, από τις 3 Ιανουαρίου 2022 οι αντισυμβαλλόμενοι θα διαπραγματεύονται ή θα εκκαθαρίζουν άλλα εξωχρηματιστηριακά παράγωγα επιτοκίων, και ειδικότερα εξωχρηματιστηριακά παράγωγα επιτοκίων που αναφέρονται στα επιτόκια μηδενικού κινδύνου. Συνεπώς, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του.
                  
               
                     (9)
                  
                  
                     Επομένως, ο κατ’ εξουσιοδότηση κανονισμός (ΕΕ) 2015/2205 θα πρέπει να τροποποιηθεί αναλόγως.
                  
               
                     (10)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υποβλήθηκαν στην Επιτροπή από την ΕΑΚΑΑ.
                  
               
                     (11)
                  
                  
                     Η ΕΑΚΑΑ διεξήγαγε ανοικτές δημόσιες διαβουλεύσεις όσον αφορά τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και οφέλη, ζήτησε τη γνώμη της ομάδας συμφεροντούχων κινητών αξιών και αγορών, που συστάθηκε με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (3), και συμβουλεύθηκε το Ευρωπαϊκό Συμβούλιο Συστημικού Κινδύνου.
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποίηση του κατ’ εξουσιοδότηση κανονισμού (ΕΕ) 2015/2205
            Ο κατ’ εξουσιοδότηση κανονισμός (ΕΕ) 2015/2205 τροποποιείται ως εξής:
            
                        1)
                     
                     
                        το άρθρο 3 τροποποιείται ως εξής:
                        
                                    α)
                                 
                                 
                                    παρεμβάλλονται οι ακόλουθες παράγραφοι 1α και 1β:
                                    
                                       «1α.   Κατά παρέκκλιση από την παράγραφο 1, σε σχέση με τις συμβάσεις που ανήκουν σε κατηγορία εξωχρηματιστηριακών παραγώγων που αναφέρεται στο παράρτημα στον πίνακα 4 γραμμές D.4.1, D.4.2, η υποχρέωση εκκαθάρισης παράγει αποτελέσματα στις 18 Μαΐου 2022.
                                    
                                    
                                       1β.   Κατά παρέκκλιση από την παράγραφο 1, σε σχέση με τις συμβάσεις που ανήκουν σε κατηγορία εξωχρηματιστηριακών παραγώγων που αναφέρεται στο παράρτημα στον πίνακα 4 γραμμή D.4.3, η υποχρέωση εκκαθάρισης παράγει αποτελέσματα την/στις 18 Αυγούστου 2022.»·
                                    
                                 
                              
                                    β)
                                 
                                 
                                    στην παράγραφο 2, το πρώτο εδάφιο αντικαθίσταται από το ακόλουθο κείμενο:
                                    «Κατά παρέκκλιση από τις παραγράφους 1, 1α και 1β, όσον αφορά τις συμβάσεις που ανήκουν σε κατηγορία εξωχρηματιστηριακών παραγώγων που αναφέρεται στο παράρτημα και έχουν συναφθεί μεταξύ αντισυμβαλλομένων οι οποίοι αποτελούν μέρος του ιδίου ομίλου αλλά ο ένας αντισυμβαλλόμενος είναι εγκατεστημένος σε τρίτη χώρα και ο άλλος αντισυμβαλλόμενος είναι εγκατεστημένος στην Ένωση, η υποχρέωση εκκαθάρισης παράγει αποτελέσματα από:
                                    
                                                α)
                                             
                                             
                                                τις 30 Ιουνίου 2022, σε περίπτωση που δεν εκδόθηκε απόφαση ισοδυναμίας, σύμφωνα με το άρθρο 13 παράγραφος 2 του κανονισμού (ΕΕ) αριθ. 648/2012 για τους σκοπούς του άρθρου 4 του εν λόγω κανονισμού, η οποία καλύπτει τις συμβάσεις εξωχρηματιστηριακών παραγώγων που περιλαμβάνονται στο παράρτημα του παρόντος κανονισμού όσον αφορά τη σχετική τρίτη χώρα·
                                             
                                          
                                                β)
                                             
                                             
                                                τη μεταγενέστερη από τις κατωτέρω ημερομηνίες, σε περίπτωση που εκδόθηκε απόφαση ισοδυναμίας, σύμφωνα με το άρθρο 13 παράγραφος 2 του κανονισμού (ΕΕ) αριθ. 648/2012 για τους σκοπούς του άρθρου 4 του εν λόγω κανονισμού, η οποία καλύπτει τις συμβάσεις εξωχρηματιστηριακών παραγώγων που αναφέρονται στο παράρτημα του παρόντος κανονισμού όσον αφορά τη σχετική τρίτη χώρα:
                                                
                                                            i)
                                                         
                                                         
                                                            60 ημέρες μετά την ημερομηνία έναρξης ισχύος της απόφασης ισοδυναμίας που εκδόθηκε σύμφωνα με το άρθρο 13 παράγραφος 2 του κανονισμού (ΕΕ) αριθ. 648/2012 για τους σκοπούς του άρθρου 4 του εν λόγω κανονισμού, η οποία καλύπτει τις συμβάσεις εξωχρηματιστηριακών παραγώγων που αναφέρονται στο παράρτημα του παρόντος κανονισμού όσον αφορά τη σχετική τρίτη χώρα·
                                                         
                                                      
                                                            ii)
                                                         
                                                         
                                                            την ημερομηνία από την οποία παράγει αποτελέσματα η υποχρέωση εκκαθάρισης, σύμφωνα με την παράγραφο 1.»·
                                                         
                                                      
                                          
                              
                                    γ)
                                 
                                 
                                    η παράγραφος 3 αντικαθίσταται από το ακόλουθο κείμενο:
                                    
                                       «3.   Κατά παρέκκλιση από τις παραγράφους 1, 1α, 1β και 2, σε σχέση με τις συμβάσεις που ανήκουν σε κατηγορία εξωχρηματιστηριακών παραγώγων που περιλαμβάνεται στο παράρτημα, η υποχρέωση εκκαθάρισης παράγει αποτελέσματα από τις 18 Φεβρουαρίου 2022, εφόσον πληρούνται οι κατωτέρω προϋποθέσεις:
                                       
                                                   α)
                                                
                                                
                                                   η υποχρέωση εκκαθάρισης δεν έχει ενεργοποιηθεί έως τις 18 Φεβρουαρίου 2021·
                                                
                                             
                                                   β)
                                                
                                                
                                                   οι συμβάσεις ανανεώνονται με αποκλειστικό σκοπό την αντικατάσταση ενός αντισυμβαλλομένου εγκατεστημένου στο Ηνωμένο Βασίλειο με αντισυμβαλλόμενο εγκατεστημένο σε κράτος μέλος.»·
                                                
                                             
                                 
                              
                  
                        2)
                     
                     
                        το παράρτημα αντικαθίσταται από το κείμενο του παραρτήματος του παρόντος κανονισμού.
                     
                  
         
            Άρθρο 2
            Έναρξη ισχύος
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 8 Φεβρουαρίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 201 της 27.7.2012, σ. 1.
         
            (2)  Κατ’ εξουσιοδότηση κανονισμός (ΕΕ) 2015/2205 της Επιτροπής, της 6ης Αυγούστου 2015, για τη συμπλήρωση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για την υποχρέωση εκκαθάρισης (ΕΕ L 314 της 1.12.2015, σ. 13).
         
            (3)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).
      
      
         
            ΠΑΡΑΡΤΗΜΑ
            
               
                  
                     «ΠΑΡΑΡΤΗΜΑ
                     Κατηγορίες εξωχρηματιστηριακών παραγώγων επιτοκίων που υπόκεινται στην υποχρέωση εκκαθάρισης
                     
                        Πίνακας 1
                     
                     
                        Κατηγορίες βασικών συμφωνιών ανταλλαγής
                     
                     
                                 Αριθμός
                              
                              
                                 Τύπος
                              
                              
                                 Δείκτης Αναφοράς
                              
                              
                                 Νόμισμα εκκαθάρισης
                              
                              
                                 Ληκτότητα
                              
                              
                                 Τύπος νομίσματος εκκαθάρισης
                              
                              
                                 Δυνατότητα επιλογής
                              
                              
                                 Τύπος ονομαστικής αξίας
                              
                           
                                 A.1.1
                              
                              
                                 Βασικός
                              
                              
                                 Euribor
                              
                              
                                 EUR
                              
                              
                                 28Η-50Ε
                              
                              
                                 Ενιαίο νόμισμα
                              
                              
                                 Όχι
                              
                              
                                 Σταθερή ή μεταβλητή
                              
                           
                        
                     
                        Πίνακας 2
                     
                     
                        Κατηγορίες συμφωνιών ανταλλαγής επιτοκίων σταθερά προς κυμαινόμενα
                     
                     
                                 Αριθμός
                              
                              
                                 Τύπος
                              
                              
                                 Δείκτης Αναφοράς
                              
                              
                                 Νόμισμα εκκαθάρισης
                              
                              
                                 Ληκτότητα
                              
                              
                                 Τύπος νομίσματος εκκαθάρισης
                              
                              
                                 Δυνατότητα επιλογής
                              
                              
                                 Τύπος ονομαστικής αξίας
                              
                           
                                 A.2.1
                              
                              
                                 Σταθερό προς κυμαινόμενο
                              
                              
                                 Euribor
                              
                              
                                 EUR
                              
                              
                                 28Η-50Ε
                              
                              
                                 Ενιαίο νόμισμα
                              
                              
                                 Όχι
                              
                              
                                 Σταθερή ή μεταβλητή
                              
                           
                        
                     
                        Πίνακας 3
                     
                     
                        Κατηγορίες προθεσμιακών συμφωνιών επιτοκίου
                     
                     
                                 Αριθμός
                              
                              
                                 Τύπος
                              
                              
                                 Δείκτης Αναφοράς
                              
                              
                                 Νόμισμα εκκαθάρισης
                              
                              
                                 Ληκτότητα
                              
                              
                                 Τύπος νομίσματος εκκαθάρισης
                              
                              
                                 Δυνατότητα επιλογής
                              
                              
                                 Τύπος ονομαστικής αξίας
                              
                           
                                 A.3.1
                              
                              
                                 FRA
                              
                              
                                 Euribor
                              
                              
                                 EUR
                              
                              
                                 3Η-3Ε
                              
                              
                                 Ενιαίο νόμισμα
                              
                              
                                 Όχι
                              
                              
                                 Σταθερή ή μεταβλητή
                              
                           
                        
                     
                        Πίνακας 4
                     
                     
                        Κατηγορίες συμφωνιών ανταλλαγής δείκτη για μία νύκτα
                     
                     
                                 Αριθμός
                              
                              
                                 Τύπος
                              
                              
                                 Δείκτης Αναφοράς
                              
                              
                                 Νόμισμα εκκαθάρισης
                              
                              
                                 Ληκτότητα
                              
                              
                                 Τύπος νομίσματος εκκαθάρισης
                              
                              
                                 Δυνατότητα επιλογής
                              
                              
                                 Τύπος ονομαστικής αξίας
                              
                           
                                 A.4.2
                              
                              
                                 OIS
                              
                              
                                 FedFunds
                              
                              
                                 USD
                              
                              
                                 7Η-3Ε
                              
                              
                                 Ενιαίο νόμισμα
                              
                              
                                 Όχι
                              
                              
                                 Σταθερή ή μεταβλητή
                              
                           
                                 D.4.1
                              
                              
                                 OIS
                              
                              
                                 €STR
                              
                              
                                 EUR
                              
                              
                                 7Η-3Ε
                              
                              
                                 Ενιαίο νόμισμα
                              
                              
                                 Όχι
                              
                              
                                 Σταθερή ή μεταβλητή
                              
                           
                                 D.4.2
                              
                              
                                 OIS
                              
                              
                                 SONIA
                              
                              
                                 GBP
                              
                              
                                 7Η-50Ε
                              
                              
                                 Ενιαίο νόμισμα
                              
                              
                                 Όχι
                              
                              
                                 Σταθερή ή μεταβλητή
                              
                           
                                 D.4.3
                              
                              
                                 OIS
                              
                              
                                 SOFR
                              
                              
                                 USD
                              
                              
                                 7Η-3Ε
                              
                              
                                 Ενιαίο νόμισμα
                              
                              
                                 Όχι
                              
                              
                                 Σταθερή ή μεταβλητή
                              
                           
               »